2011 – namoyish va inqiloblar yili
10 dekabr – Xalqaro inson huquqlari himoyasi kuni. Bu yil norozilik namoyishlari va inqiloblar yili bo’ldi.
Bundan qariyb bir yil oldin Tunis va Misrda xalq qo’zgalib, hokimiyat o’zgardi. Tunisda yangi parlament saylandi, Misrda erkin va ochiq saylovlar bo’lib o’tdi. Lekin erkinlik uchun kurash – har tomonlama og’ir jarayon. Suriyada qon to’kilib, minglab odamlarning yostig’i quridi. Bahraynda namoyishlar hamon davom etmoqda. Hukmdorlar norozi ommaning talablarini ko’rib chiqishni va’da qildi. Xalqaro Amnistiya inson huquqlari xalqaro tashkiloti mutaxassisi Said Bumeduo Bahrayn rahbarlariga ishonch yo’q deydi: ”Mahalliy yoki xalqaro tashkilotlar bu hukumatga tinimsiz murojaat va nasihat qilib kelmoqda. Ular pinagini buzmaydi. Biror va’dasini bajarmaydi”. ”Arab bahori” dunyo bo’ylab odamlarga umid baxsh etdi. Hatto erkinlik o’lkasi Amerikada ham. Jessika Mazur xususiy sektor va ularni quvvatlagan siyosatchilarga qarshi namoyishlarida ishtirok etmoqda. “Hukumatdan o’zgarishlarni talab qilishni men Yaqin Sharq namoyishchilaridan o’rgandim”, - deydi Jessika. Odamlar ish joylarini yaratish, boylarning siyosatga ta’sirini kamaytirishni talab qilmoqda. ”2011-yilni global demokratik inqiloblar yili deyish mumkin. Dunyo bo’ylab odamlar hokimiyatga qarshi chiqmoqda”, - deydi Vashingtonda joylashgan “Think Progress” nodavlat tashkiloti xodimi Zaid Jeloniy. “Agar ko’chalarga chiqmasak, noroziligimizni ko’rsatmasak, ahvol o’zgarmas ekan degan fikrga keladi xalq. Faqat saylovda qatnashib emas, balki namoyishlar uyushtirish orqali rahbarlarning e’tiborini jiddiy muammolarga qaratish mumkin, degan tushuncha shakllandi”. Faollar chiqishlarni davom ettirish niyatida. Politsiya palatkalarni buzib, namoyishchilarni haydasa ham, hibsga olsa ham, orqaga qaytish yo’q, deydi ular.